32010R1187
L 332/31
SLUŽBENI LIST EUROPSKE UNIJE
13.12.2010.
PROVEDBENA UREDBA VIJEĆA (EU) br. 1187/2010
od 13. prosinca 2010.
o prekidu antidampinškog postupka na uvoz glifosata podrijetlom iz Narodne Republike Kine
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 9. stavak 1. i članak 11. stavke 2., 5. i 6.,
uzimajući u obzir prijedlog koji je podnijela Europska komisija („Komisija”) nakon savjetovanja sa Savjetodavnim odborom,
budući da:
1. POSTUPAK
1.1. Mjere na snazi
(1)
Nakon revizije ispitnog postupka provedene prema članku 11. stavku 2. Osnovne uredbe, Vijeće je Uredbom (EZ) br. 1683/2004 (2) uvelo konačnu antidampinšku pristojbu na uvoz glifosata podrijetlom iz Narodne Republike Kine, trenutačno obuhvaćenog oznakama KN ex 2931 00 99 i ex 3808 93 27 („dotični proizvod”). Pristojba je proširena na uvoz glifosata poslanog iz Malezije (bez obzira na to ima li deklarirano podrijetlo iz Malezije ili ne), izuzev glifosata koji proizvodi Crop Protection (M) Sdn. Bhd. i na uvoz glifosata poslanog iz Tajvana (bez obzira na to ima li deklarirano podrijetlo iz Tajvana ili ne), izuzev glifosata koji proizvodi Sinon Corporation. Stopa antidampinške pristojbe iznosi 29,9 %.
(2)
Komisija je Odlukom 2009/383/EZ (3) obustavila konačne antidampinške pristojbe na razdoblje od 9 mjeseci, s učinkom od 16. svibnja 2009. Naknadno je Vijeće Provedbenom uredbom (EU) br. 126/2010 (4) produljilo obustavu za razdoblje od 1 godine, s učinkom od 14. veljače 2010.
1.2. Zahtjev za reviziju
(3)
Nakon objavljivanja obavijesti o skorom isteku (5) antidampinških mjera koje su na snazi za uvoz glifosata podrijetlom iz Narodne Republike Kine, Komisija je 29. lipnja 2009. primila zahtjev za reviziju prema članku 11. stavku 2. Osnovne uredbe.
(4)
Zahtjev je uložilo Europsko udruženje za glifosat („podnositelj zahtjeva”) u ime proizvođača koji predstavljaju cijelu proizvodnju glifosata u Uniji.
(5)
Zahtjev je sadržavao dokaze prima facie koji pokazuju da bi istek mjera vjerojatno za posljedicu imao nastavak ili ponavljanje dampinga i štete industriji Unije.
1.3. Pokretanje postupka
(6)
U skladu s tim, Komisija je, nakon savjetovanja sa Savjetodavnim odborom, putem obavijesti objavljene u Službenom listu Europske unije (6), pokrenula antidampinški postupak koji se odnosi na uvoz glifosata u Europsku uniju, trenutačno obuhvaćenog oznakama KN ex 2931 00 99 i ex 3808 93 27 i podrijetlom iz Narodne Republike Kine.
(7)
Komisija je službeno obavijestila proizvođače izvoznike, dotične uvoznike, predstavnike Narodne Republike Kine, reprezentativne korisnike i proizvođače iz Unije o pokretanju revizije ispitnog postupka. Zainteresirane stranke dobile su priliku iznijeti svoje stavove u pisanom obliku i zatražiti raspravu u roku određenom u obavijesti o pokretanju postupka.
2. POVLAČENJE ZAHTJEVA
(8)
Podnositelj zahtjeva je pismom od 21. rujna 2010. upućenim Komisiji službeno povukao svoj zahtjev.
(9)
U skladu s člankom 9. stavkom 1. i člankom 11. stavkom 2. Osnovne uredbe, postupak se može prekinuti kada se zahtjev za reviziju povuče, osim ako bi takav prekid bio protivan interesu Unije.
(10)
Smatralo se da bi ovaj postupak trebalo prekinuti jer ispitni postupak nije doveo ni do kakvih razmatranja koja pokazuju da takav prekid ne bi bio u interesu Unije. Zainteresirane stranke obaviještene su na odgovarajući način i dana im je mogućnost da iznesu svoje komentare. Međutim, nisu primljeni nikakvi komentari koji bi mogli promijeniti ovo razmatranje.
(11)
Stoga je zaključeno da bi postupak revizije nakon isteka antidampinških mjera koji se odnosi na uvoz u Uniju glifosata podrijetlom iz Narodne Republike Kine trebalo prekinuti, a postojeće mjere staviti izvan snage,
DONIJELO JE OVU UREDBU:
Članak 1.
Antidampinške mjere koje se odnose na uvoz glifosata trenutačno obuhvaćenog oznakama KN ex 2931 00 99 i ex 3808 93 27 i podrijetlom iz Narodne Republike Kine stavljaju se izvan snage, a postupak u vezi s tim uvozom prekida se.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. prosinca 2010.